Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Carlos García Adanero jaunak egindako galderaren erantzuna, Foru Diputazioak emana, ekonomia-sarearen beharrizanekin bat etorrita zer titulazio irakatsi beharko litzatekeen jakiteko diagnostiko bat egiteari buruzkoa. Galdera argitaratu zen 2017ko martxoaren 24ko 49. Nafarroako Parlamentuko Aldizkari Ofizialean.

ERANTZUNA

Unión del Pueblo Navarro-UPN talde parlamentarioari atxikitako foru parlamentari Carlos García Adanero jaunak idatziz erantzuteko 9-17/PES-00097 galdera egin zuen ekonomia-sarearen beharrizanekin bat etorri beharko lukeen titulazioen eskaintzaren plangintzarako diagnostikoari buruz. Hauxe da Garapen Ekonomikorako kontseilariak informatu beharrekoa:

Esparru hau, titulazioen eskaintzaren plangintzari dagokiona, Hezkuntza Departamentuaren eginkizuna da; hori dela eta, galdera zuzentzen zaion departamentuak eginkizun osagarri bat baizik ez du egiteko honetan; nolanahi ere interes handiena dauka gobernu honen helburua lortzen laguntzeko, hau da, titulazioen eskaintza ahal den guztian egokitu dakiela enpresen beharrei. Eta ez hori bakarrik. Departamentu honek sustatu nahi du ikasleek titulazio horietan har dezatela prestakuntza, zeren eta haien eskaintze soila ez bailitzateke nahikoa izanen.

Horretarako, lehenengo urratsa da enpresen eskakizuna ezagutzea, bai eta S3 delakoaren bitartez planifikatutako garapen ekonomikoko erronkei erantzutea ere. Garapen Ekonomikorako Departamentuak helburu hori lortzeko interesik handiena dauka, zeren eta prestakuntza baita politika publiko guztien oinarria, baita garapen ekonomikorako eta lurralde-garapeneko politika publikoena ere.

Hala eta guztiz ere, lantegi zaila da hori, eta egile askoren bat-egitea eskatzen du. Testuinguru horretan, lankidetza publiko-pribatuko gure lan-sistemak egiteko hori errazten du, eta lanerako ildoen eskaintza zabala dakar.

Lan egiteko bi esparru bereizten ditugu, titulazioen eskaintzari dagokionez: unibertsitate-titulazioak eta lanbide heziketakoak.

Diagnostiko orokorra egiteko, abiapuntutzat hartu ditugu Nafarroako Enplegu Zerbitzuak enpresen beharrizanak biltzeko egin dituen azterlan partzialak. Eskualdeetako plan estrategikoek ere puntu hori jasotzen dute beren diagnostikoko dokumentuetan eta lan-ildoetan, eta beste informazio ekarpen bat izanen dira.

Unibertsitate-titulazioei dagokienez, Departamentuak Nafarroako Unibertsitate Publikoko gradu berrien lantaldeetan parte hartu du.

Etengabea da, halaber, informazio-trukea, gobernuarena eta enpresena unibertsitate publikoarekin, Gizarte Kontseiluaren bitartez. Unibertsitateek, halaber, enpresei buruzko lehen eskuko informazioa dute “Unibertsitatea-Enpresa” fundazioen bitartez.

Bereziki nabarmendu behar den koordinazio espazio bat Espezializazio Adimentsuaren Estrategiako Zuzendaritza Batzordearena da, zeina Departamentu honek lideratzen baitu; izan ere, horretan Nafarroako hiru unibertsitateak daude. Haien ordezkariek, enpresekin eta Administrazioarekin, Nafarroako ekonomiaren etorkizunari buruzko eztabaidan parte hartzen dute. Organo horretan, gure erkidegoaren espezializazioak ezagutzen dira, bai eta sektore ekonomiko desberdinen lana, etorkizuneko errokak eta beharrizan nagusiak non dauden ere. Organo horretako kidea izateak bermatzen du arduradun akademikoek parametro horien bilakaeraren jarraipena egin ahal izatea. Hortik aurrera, jakina den bezala, titulazioen diseinua departamentu eta erakunde desberdinei dagokie.

Lanbide Heziketari gehiago erreparatuta, hemendik gutxira Lanbide Heziketaren Plan Estrategikoaren diagnostikoa izanen dugu. Horretarako, Hezkuntza Departamentuarekin eta Eskubide Sozialetako Departamentuarekin lan egiten ari gara.

Lanbide heziketaren esparru horren prestakuntza eskaintzak kontuan hartu behar ditu familien eta ikasleen interesak, bai eta enpresenak ere, eta ahal den guztian uztartu behar ditu. Hezkuntza Departamentuak erantzukizun sozial handiak dauzka gazteen hezkuntzari dagokionez, eta ildo horretatik arreta berezia eskaini behar die ekitatea babesteko bere betebeharrei eta kohesio eta integrazio sozialak bilatzeari; hori dela eta, ezin die uko egin erantzukizun horiei soilik Nafarroako sektore produktiboaren eta zerbitzuen sektorearen beharrizanei babesa ematera bideratuta egoteko.

Aurrekoa gorabehera, ongi ezagutzen du, halaber, zein eginkizun garrantzitsua duen enpresen garapena babestearen eta lanbide heziketatik ateratzen diren gazteei laneratzeko aukerarik onenak ematearen ikuspuntutik. Helburu horiek lortzeko, lanbide heziketaren eskaintzaren plangintzak oso presente dauzka prestakuntza eskaintzak etengabe gaurkotzeko aukera ematen duten beste informazio batzuk. Besteak beste, honako informazio iturri hauek erabiltzen dira:

– Egindako azterlan sektorialak; nagusiki, Enpleguaren Behatokiarenak.

– Enpresek egindako eskaerak. Haiekin etengabeko harremanetan gaude ikastetxeetako kanpoko jarduera profesionalen arduradunekin eta praktiketako tutoreekin, lantokietako prestakuntza moduluan aritzen direnekin. Horretarako, erreferentzia gisa aipa daiteke 5.500 hitzarmen baino gehiago daudela indarrean lanbide heziketako ikastetxeen eta enpresen artean, eta hori prestakuntza-beharrizanei buruzko prestakuntza iturri bikaina da.

– Lanbide heziketako ikastetxeek jasotako eskaeraren azterketa. Urtero lanbide heziketako ikastetxeek matrikulazio garaietan jasotako prestakuntza eskaera aztertzen da, ikasleen aldetik dagoen prestakuntza eskaera baloratzeko.

– Laneratzeko datuei buruzko azterketa, lanbide heziketako ikastetxeek egindako erregistroetatik abiatuta. Lanbide heziketako ikastetxeek beraietatik atera diren ikasleen laneratze-erregistro propioak dauzkate. Informazio hori ere kontua hartzen da plangintza egiteko garaian.

Prozedura sistematiko horiezaz gainera, harremanetan gaude enpresekin eta enpresaburuen elkarteekin, zeinek, une jakin batzuetan, eskari jakin batzuk egiten baitizkiote Lanbide Heziketako Zerbitzuari.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

